Nidos oro uostas

Nidos oro uostas – mažas regioninis oro uostas, esantis vakarinėje Lietuvos dalyje, Kuršių Nerijoje, 4 km į šiaurės rytus nuo Nidos gyvenvietės, adresu Purvynės g. 28, Nida. Aerodromas tinka turistinei lengvųjų ir ultralengvųjų lėktuvų bei sportinei aviacijai. 

Nidos aerodromo oro eismo zona yra Vilniaus skrydžių informacijos regione, Palangos skrydžių informacijos paslaugų sektoriuje. Vertikalios oro eismo zona ribos - nuo žemės paviršiaus iki 2500 pėdų (762 m) virš vidutinio jūros lygio arba 2491 pėda (759 m) nuo aerodromo paviršiaus pagal QFE slėgį. Horizontalios oro eismo zonos ribos: 55°19’41”N 021°02’53”E – pusiauapskritimas, 3 jūrmylių (5460 m) spinduliu nuo aerodromo kontorlinio taško. Aerodrome įrengtas vienas asfaltbetonio takas. Maksimali leidžiama aerodrome naudojamo orlaivio masė – 5700 kg. Skrydžiai vykdomi pagal vizualiųjų skrydžių taisykles.

Istorija 
Nidos oro uostas pastatytas 1967 m. Nuo 1970 m. iki 1975 m. iš Nidos An-2 tipo lėktuvais buvo vykdomi tiesioginiai skrydžiai į Palangą, Kauną ir Vilnių. Tuomet oro uoste stovėjo lengvų konstrukcijų tarnybinis pastatas, kuris nuo 1972 m. nebenaudojamas.Po nepriklausomybės atkūrimo, 1992 m. Neringos miesto valdyba oro uostą su visa įranga perdavė Neringos Švietimo, kultūros ir sporto skyriui. Tam neprieštaravo ir Lietuvos Respublikos susisiekimo ministerija. 1994 m. Lietuvos Respublikos Vyriausybė patvirtino Kuršių nerijos nacionalinio parko detalųjį planą, kuriame numatyta oro uostą pritaikyti mažosios aviacijos skrydžiams.

Rekonstrukcija 
1998 m. liepos 1 d. Vyriausybė leido Nidos oro uostą naudoti tarnybinėms reikmėms ir jo rekonstrukcijai iš valstybės paskolų skyrė 5,6 milijonus litų. Pirmajame rekonstrukcijos etape kilimo ir tūpimo takas nuo 600 m buvo pailgintas iki 815 m, iš abiejų tako pusių įrengtos 4 metrų pločio juostos lietaus kanalizacijos sistemai įrengti. Antrame etape buvo planuojama prailginti taką iki 1200 m, kad jame galėtų leistis nedideli keleiviniai lėktuvai, tačiau 1998 m. dėl žaliųjų protestų šių planų buvo atsisakyta. Valstybinėje registro įmonėje buvo įregistruotas 14,4 ha žemės sklypas skrydžio juostai su saugos zonomis. 2001 m. dėl lėktuvo avarijos buvo uždrausta leistis visiems lėktuvams, išskyrus sraigtasparnius. 2005 m. kovą Neringos miesto taryba nusprendė užbaigti pradėtą oro uosto rekonstrukciją. Antrojo etapo metu buvo planuojama pašalinti kliuvinius, esančius oro uosto teritorijoje, įrengti vandens valymo įrenginius. Tačiau Klaipėdos apskrities viršininko įsakymu Neringos savivaldybei atimtos teisės tvarkyti žemes aplink pakilimo taką, kurios reikalingos oro uosto rekonstrukcijos užbaigimui. Nuo 2008 m. oro uoste vyksta Atviras Baltijos šalių Blokart vėjaračių čempionatas.

Veiklos atnaujinimai ir ribojimai 
2015 m. valstybė grąžino oro uosto dangą Neringos savivaldybei. Buvo išvalytas miškas, atlikti dažymo darbai, įrengtas vėjarodis. Oro uostui suteiktas lauko nusileidimo aikštelės statusas. 2016 m. birželio 18 d. buvo oficialiai atnaujinta oro uosto veikla, tam paminėti surengta aviacijos šventė.

Po keleto skrydžių pasienio zonoje taisyklių pažeidimų, 2017 m. kovo 30 d. buvo uždrausti skrydžiai pasienio zonoje. Į šį ruožą pateko ir Nidos aerodromas. Jam buvo suteiktas lauko aikštelės statusas, tačiau uždrausti orlaivių, nesusijusių su valstybės valdymo, paieškos ir gelbėjimo darbais kilimas bei tūpimas.

2020 m. liepos 3 d. Nidos aerodromo statusas buvo pakeistas iš lauko aikštelės į aerodromo, suteiktas naujas ICAO kodas EYNI ir vėl leisti bendrosios aviacijos skrydžiai. Tam paminėti surengta aviacijos šventė. Aerodromą administruoja VšĮ „Nidos oro parkas".

Maršrutai 
Nuo 1975 m. reguliarūs skrydžiai iš Nidos oro uosto nevykdomi.

1970–1975 m. buvo vykdomi šie reguliarūs skrydžiai:
 Nida – Vilnius – Nida
 Nida – Palanga – Nida
 Nida – Kaunas – Nida.

Avarijos ir incidentai 

 1992 m. birželio 27 d. Rusijos  kompanijos „Aero“ lėktuvas An-2 (borto Nr. 01800) dėl piloto klaidos (leidosi paskutiniame 500 m ilgio tako trečdalyje) patyrė avariją. Lėktuve buvo 11 žmonių, 3 sužeisti.

 2001 m. gegužės 27 d. kildamas avariją patyrė Kauno aeroklubui priklausantis 1971 m. gamybos lėktuvas „Socata ST-10“. Nors šio incidento metu nei pilotas Viktoras Ramonas, nei kartu skridę keturi keleiviai nenukentėjo, tačiau buvo priimtas sprendimas Nidos oro uoste uždrausti leistis visiems lėktuvams, išskyrus sraigtasparnius.
 Nepaisant to, vėliau aerodrome buvo vykdomi neteisėti skrydžiai ir 2009 m. liepos 18 d. leisdamasis jame patyrė avariją verslininkui Tadui Karosui priklausantis lėktuvas „Cirrus SR22“.
 2020 m. liepos 13 d. Nidos aerodrome nutūpęs ultralengvasis lėktuvas vėjo gūsio buvo nublokštas nuo tako. Lėktuvas buvo lengvai apgadintas, žmonių aukų nebuvo.

Išnašos 

Nida
Lietuvos aerodromai